Document ID: 32002R0027

Κανονισμός (ΕΚ) αριθ. 27/2002 της Επιτροπής
της 28ης Δεκεμβρίου 2001
για την τροποποίηση των παραρτημάτων I, II, V, VII και IX του κανονισμού (ΕΟΚ) αριθ. 3030/93 του Συμβουλίου περί κοινών κανόνων εισαγωγής ορισμένων κλωστοϋφαντουργικών προϊόντων καταγωγής τρίτων χωρών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3030/93 του Συμβουλίου, της 12ης Οκτωβρίου 1993, περί κοινών κανόνων εισαγωγής ορισμένων κλωστοϋφαντουργικών προϊόντων καταγωγής τρίτων χωρών(1), όπως τροποποιήθηκε τελευταία από τον κανονισμό (ΕΚ) αριθ. 1809/2001(2), και ιδίως το άρθρο 19,
Εκτιμώντας τα ακόλουθα:
(1) Οι κοινοί κανόνες εισαγωγής κλωστοϋφαντουργικών προϊόντων καταγωγής τρίτων χωρών πρέπει να προσαρμοστούν για να ληφθούν υπόψη ορισμένες πρόσφατες εξελίξεις.
(2) Το Συμβούλιο αποφάσισε, με τον κανονισμό (ΕΚ) αριθ. 2474/2000(3), να συμπεριλάβει τον κατάλογο των κλωστοϋφαντουργικών προϊόντων και ειδών ένδυσης στη συμφωνία της GATT 1994 από την 1η Ιανουαρίου 2002.
(3) Από της 27 Ιουλίου 2001, η Μολδαβία προσχώρησε στον Παγκόσμιο Οργανισμό Εμπορίου, με την ιδιότητα πλήρους μέλους.
(4) Το Συμβούλιο ενέκρινε, με την απόφαση της 17ης Δεκεμβρίου 2001, την υπογραφή, εξ ονόματος της Ευρωπαϊκής Κοινότητας, συμφωνίας υπό μορφή μνημονίου συμφωνίας μεταξύ της Ευρωπαϊκής Κοινότητας και της Ισλαμικής Δημοκρατίας του Πακιστάν σχετικά με τους διακανονισμούς στον τομέα της πρόσβασης στην αγορά των κλωστοϋφαντουργικών προϊόντων και των ειδών ένδυσης και για την έγκριση της προσωρινής εφαρμογής του.
(5) Από της 11 Δεκεμβρίου 2001, η Λαϊκή Δημοκρατία της Κίνας προσχώρησε στον Παγκόσμιο Οργανισμό Εμπορίου, με την ιδιότητα πλήρους μέλους.
(6) Από την 1η Ιανουαρίου 2002, η Ταϊβάν θα προσχωρήσει στον Παγκόσμιο Οργανισμό Εμπορίου, με την ιδιότητα πλήρους μέλους.
(7) Οι κωδικοί της συνδυασμένης ονοματολογίας τροποποιήθηκαν λόγω της αναθεώρησης της ονοματολογίας του εναρμονισμένου συστήματος που επισυνάπτεται στη σύμβαση του παγκόσμιου οργανισμού τελωνείων. Οι τροποποιήσεις αυτές αφορούν επίσης ορισμένους κωδικούς του παραρτήματος Ι του κανονισμού (ΕΟΚ) αριθ. 3030/93.
(8) Ο κανονισμός (ΕΟΚ) αριθ. 3030/93 πρέπει, συνεπώς, να τροποποιηθεί αναλόγως.
(9) Για λόγους σαφήνειας ορισμένα παραρτήματα πρέπει να αντικατασταθούν.
(10) Τα μέτρα που προβλέπονται στον παρόντα κανονισμό πρέπει να εφαρμοστούν από την 1η Ιανουαρίου 2002, έτσι ώστε να διασφαλιστεί η τήρηση των διεθνών υποχρεώσεων της Κοινότητας.
(11) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής κλωστοϋφαντουργικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Από τις 11 Δεκεμβρίου 2001 καταργούνται τα ποσοτικά όρια για την Κίνα, όσον αφορά τις κατηγορίες 19, 76, ex 13, ex 24, ex 39, 123, 124, 125A, 126, 127A, 127B, 140 και 151.
Άρθρο 2
Όσον αφορά τα ποσοτικά όρια για το έτος 2002, τα παραρτήματα Ι, ΙΙΙ, V, VII και IX του κανονισμού (ΕΟΚ) αριθ.3030/93 τροποποιούνται σύμφωνα με το παράρτημα του παρόντος κανονισμού.
Άρθρο 3
Ο παρών κανονισμός αρχίζει ως ισχύει την ημέρα τη δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 2002.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Δεκεμβρίου 2001.

Labels: 1
3
5